Konsta Helenius

**Konsta Eemeli Helenius** (s. 11. toukokuuta 2006 Ylöjärvi) on suomalainen jääkiekkoilija, joka pelaa NHL-seura Buffalo Sabresissa. Hän on pelipaikaltaan keskushyökkääjä, mutta Helenius osaa pelata myös laidassa. Hän laukoo oikealta. Heleniusta on yleisesti pidetty yhtenä ikäluokkansa lupaavimmista pelaajista. Sabres varasi hänet ensimmäisellä kierroksella 14. pelaajana .

## Ura
### Seuraura
#### Junioriura
Helenius aloitti jääkiekkoilun viisivuotiaana ylöjärveläisessä Uplakersissa. Hän siirtyi varsinaiseen kasvattajaseuraansa Tapparaan omien sanojensa mukaan noin 6–7-vuotiaana. Hän sijoittui kaudella 2020–2021 koko U16 SM-sarjan pistepörssissä toiseksi edellään vain Ilveksen Benjamin Rautiainen. Helenius palkittiin sarjan vuoden tulokkaana Timo Jutila -palkinnolla ja hänet valittiin toiseen tähdistökentälliseen. Kauden 2021–2022 päätteeksi Helenius valittiin U18 SM-sarjan toiseen tähdistökentälliseen.

#### SM-liigaan
Kauden 2022–2023 Helenius aloitti Tapparan U20-joukkueessa. Hänet valittiin U20 SM-sarjan lokakuun kuukauden nuoreksi pelaajaksi. Helenius teki alkukaudella 19 ottelussa tehopisteet 8+20=28, kunnes marraskuussa 2022 hän teki Tapparan kanssa kevääseen 2025 asti kestävän SM-liigasopimuksen. Samalla seura lainasi Heleniuksen alustavasti loppukauden kattavalla sopimuksella Mikkelin Jukurien SM-liigajoukkueeseen. Hän pelasi siellä ensiottelunsa miesten pääsarjassa vain 16-vuotiaana Mestarien liigan pudotuspelien ensimmäisen kierroksen toisessa ottelussa 22. marraskuuta 2022 vieraissa sveitsiläistä Fribourg-Gottéronia vastaan. Helenius merkittiin Jukurien 13. hyökkääjäksi. Hän sai ottelussa jääaikaa 7.45 minuuttia. SM-liigassa ensimmäisen ottelunsa Helenius pelasi 25. marraskuuta 2022 vieraissa JYPiä vastaan. Hänet merkittiin Jukurien kolmosketjun oikeaan laitaan Quinton Howdenin ja Daniel Mäkiahon viereen. Helenius sai ottelussa jääaikaa 15.58 minuuttia ja hänen teholukemansa oli –1. Liigauransa avausmaalin Helenius teki neljännessä ottelussaan 3. joulukuuta 2022 SaiPaa vastaan, kun hän viimeisteli Jukureille 4–1-loppulukemat vastustajan tyhjään maaliin. Heleniuksesta tuli 16 vuoden, kuuden kuukauden ja 22 päivän ikäisenä SM-liigahistorian kaikkien aikojen kuudenneksi nuorin maalintekijä. Helenius sai ottelussa myös kakkossyöttöpisteen Ondřej Kovařčíkin tekemään maaliin. Kaikkiaan hän pelasi tulokaskautensa aikana 33 runkosarjaottelua tehopistein 3+8=11. Helenius myös voitti Tapparassa U20 Suomen-mestaruuden, sillä hän oli seuran sopimuspelaaja ja sai ennen lainasopimustaan riittävän määrän otteluita.

Huhtikuussa 2023 Heleniuksen uutisoitiin jatkavan Jukureissa lainalla Tapparasta myös kaudella 2023–2024. Hän teki SM-liigauransa ensimmäisen kypärätempun 7. helmikuuta 2024 sopimusseuraansa Tapparaa vastaan. Heleniuksen toinen maali syntyi ylivoimalla ja se jäi Jukurien voittomaaliksi. Kolmannella osumallaan hän viimeisteli joukkueelle 4–1-voiton vastustajan tyhjään maaliin. Saku Tukiainen valitsi Heleniuksen ottelun Alumnien tähtien ykköstähdeksi. Hänestä tuli vain 17 vuoden, kahdeksan kuukauden ja 27 päivän ikäisenä liigahistorian toiseksi nuorin kypärätempussa onnistunut pelaaja Tuomo Ruudun (17 vuotta, kuusi kuukautta ja 29 päivää) jälkeen. Helenius ohitti tilastossa Patrik Laineen. Hän teki runkosarjassa kaikkiaan 51 ottelussa tehopisteet 14+22=36, joilla Helenius oli SM-liigan tehokkain U18-ikäinen pelaaja. Pudotuspeleissä hän teki kuudessa ottelussa tehopisteet 2+4=6.

#### NHL-sopimus
Buffalo Sabres varasi Heleniuksen ensimmäisellä kierroksella 14. pelaajana NHL:n varaustilaisuudessa vuonna 2024. Hän oli varaustilaisuuden ensimmäisenä varattu suomalaispelaaja. Heinäkuussa hän teki kolmivuotisen tulokassopimuksen Sabresin kanssa. Heleniuksen oli tarkoitus palata lainaltaan Tapparaan kaudeksi 2024–2025, mutta tehtyään NHL-sopimuksen hän lähti tavoittelemaan paikkaa Sabresin organisaatiosta. Buffalo lähetti Heleniuksen syksyn harjoitusleirin päätteeksi AHL:ään Rochester Americansiin. Tulokaskaudellaan AHL:ssä Helenius teki 65 runkosarjaottelussa 14 maalia ja yhteensä 35 tehopistettä. Pudotuspeleissä hän pelasi kahdeksan ottelua tehden kolme maalia ja kuusi tehopistettä. Hänet valittiin AHL:n parhaiden lupausten joukkueeseen.

Kaudella 2025–2026 Helenius nostettiin Sabresin NHL-miehistöön 18. tammikuuta 2026 tehtyään AHL:ssä 34 ottelussa 30 tehopistettä. Hän pelasi ensimmäisen ottelunsa seuraavana iltana vieraissa Carolina Hurricanesia vastaan. Helenius pelasi Sabresin kolmosketjussa Noah Östlundin ja Josh Doanin kanssa ja sai jääaikaa reilut viisi minuuttia. Toisessa NHL-ottelussaan Helenius teki uransa ensimmäisen maalin rannelaukauksella Nashville Predatorsin maalivahti Juuse Saroksen taakse. Hän antoi ottelussa myös kaksi maaliin johtanutta syöttöä Noah Östlundille ja teki seurahistoriaa, sillä tätä aiemmin yksikään pelaaja seuran historiassa ei ollut onnistunut tekemään kolmea tehopistettä kahdessa ensimmäisessä NHL-ottelussaan. Hän pelasi yhdeksän NHL-ottelua tehden neljä tehopistettä. Hänet siirrettiin takaisin AHL:ään 5. helmikuuta, kun olympiatauko alkoi.

### Maajoukkueura

#### Nuorten maajoukkueissa
World U-17 Hockey Challengessa vuonna 2022 Helenius voitti pronssia ja Suomen joukkueen sisäisen pistepörssin 11 tehopisteellä. Helenius valittiin Pohjola-leirin tähdistökentälliseen vuonna 2022. Helenius on toiminut myös Suomen alle 16-vuotiaiden maajoukkueen kapteenina. Helenius pelasi alle 18-vuotiaiden maailmanmestaruuskilpailuissa vuosina 2023 ja 2024.

Helenius pelasi myös alle 20-vuotiaiden maailmanmestaruuskilpailuissa vuosina 2024 ja 2025, joista jälkimmäinen turnaus päättyi hopeaan. Vuoden 2025 turnauksessa valmentajat valitsivat hänet Suomen turnauksen yhdeksi kolmesta parhaasta pelaajasta. Helenius valittiin myös Latviaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Helenius on pelannut yhteensä 25 nuorten ja 34 poikien ottelua. 

#### A-maajoukkueessa
Suomen A-maajoukkueessa Helenius on pelannut yhdeksän A-maaottelua tehopistein 1+5=6. Hän teki A-maajoukkuedebyyttinsä vain 17-vuotiaana 10. huhtikuuta 2024 Riiassa pelatussa harjoitusottelussa Latviaa vastaan. Helenius merkittiin Suomen kakkossentteriksi laidoilleen hänen joukkuetovereinaan Jukureissa pelanneet Patrik Puistola ja Pekka Jormakka. Hän sai ottelussa syöttöpisteen Puistolan tekemään 0–2-maaliin. Ensimmäisen A-maajoukkuemaalinsa Helenius sai nimiinsä viidennessä ottelussaan 5. toukokuuta 2024 Beijer Hockey Gamesissa, jolloin hänen osumansa ratkaisi Suomelle voittomaalikilpailussa 3–4-voiton. Hän sai ottelussa myös syöttöpisteen Oliwer Kasken tekemään maaliin.

Helenius valittiin vuoden 2024 maailmanmestaruuskilpailuihin. Hänestä tuli ensimmäinen suomalaisjääkiekkoilija, joka on saman kauden aikana valittu sekä alle 18-vuotiaiden, alle 20-vuotiaiden että miesten maajoukkueeseen maailmanmestaruuskilpailuihin. Ennen Heleniusta A-sarjatasolla kolmet MM-kilpailut yhden kauden aikana ovat pelanneet Valko-Venäjän Vadim Karaga (2003) ja Andrei Kastsitsyn (2003) sekä Sveitsin Kevin Fiala (2014) ja Yhdysvaltain Jack Hughes (2019). Hän teki MM-kisadebyyttinsä turnauksen toisessa ottelussa 12. toukokuuta 2024 Britanniaa vastaan, jolloin Heleniuksesta tuli 18 vuoden ja yhden päivän ikäisenä kaikkien aikojen nuorin Suomen miesten maajoukkueessa MM-kilpailuissa pelannut pelaaja. Hänestä tuli myös nuorin Suomea miesten MM-turnauksessa edustanut pelaaja. Heleniuksesta tuli neljäs suomalaispelaaja, joka pelasi MM-kilpailuissa sinä vuonna, kun täyttää 18 vuotta. Ennen häntä samaan ovat yltäneet Reijo Ruotsalainen, Patrik Laine ja Kaapo Kakko. Hänet merkittiin heti Suomen ykkössentteriksi laidoilleen Valtteri Puustinen ja Mikael Granlund. Helenius sai ottelussa syöttöpisteen Mikko Lehtosen tekemään maaliin. Hän pelasi turnauksessa kaikkiaan neljä ottelua.

## Pelityyli
Heleniusta Suomen ikäkausimaajoukkueissa valmentanut Marko Kauppinen on kuvaillut Heleniusta erittäin luisteluvoimaiseksi sekä hyvät hyökkäysvaistot ja hyökkäystaidot omaavaksi pelaajaksi. Kauppisen mukaan hänellä on kehitettävää maalinedustapelaamisessa, röyhkeydessä ja kaksinkamppailun kovuudessa. Helenius on itse maininnut omiksi vahvuuksikseen peliälyn, kiekollisen pelaamisen ja monipuolisuuden. Omiksi kehityskohtaikseen hän on maininnut nopeuden, laukaisutehon ja voiman.

## Muuta
Heleniuksen isoveli Kalle pelasi hyökkääjänä Tapparan ja Jukurien junioreissa, ja teki debyyttinsä SM-liigassa kaudella 2023–2024. Veljesten isä Tero Helenius pelasi jääkiekkoa A-junioriksi asti. Hän valmensi Konstan joukkueita koko hänen junioripolkunsa ajan. Konsta Helenius harrasti lapsena myös yleisurheilua ja jalkapalloa.

Helenius opiskelee etänä merkonomiksi Tampereen seudun ammattiopisto Tredun urheilulinjalla.

## Tilastot

## Lähteet
*
*
*

### Viitteet